Secretarul general adjunct al NATO, Mircea Geoană, s-a arătat de părere că unul dintre efectele războiului din Ucraina va fi faptul că toate statele din vecinătatea României vor fi la un moment dat "parte din familia europeană și din familia euro-atlantică", ceea ce va face ca țara noastră să nu mai fie "frontiera de Răsărit a Vestului", transmite Agerpres.
Secretarul general adjunct al NATO a explicat că, astfel, România va fi "geografic mult mai în centrul Europei".
"Se reîmpart cărţile şi de influenţă politică şi geopolitică şi de influenţă economică şi comercială, şi de reputaţie, şi de centralitate în Europa şi în lume. Cred că există o cale ca România să evadeze definitiv de la periferia Europei şi să meargă în centrul Europei", a spus Mircea Geoană.
"Luând din punct de vedere geografic, războiul din Ucraina, care va continua pentru o perioadă de timp, are ca efect indirect, dar foarte direct pentru echilibrul Europei, faptul că (…) în următorii ani Ucraina, Republica Moldova, Georgia şi Balcanii de Vest, toţi vecinii României vor face parte din familia europeană şi din familia euroatlantică. Va fi greu, dar sunt convins că vom avea toţi vecinii noştri pentru prima dată (în familia europeană – n. r.), iar România nu mai este frontiera de Răsărit a Vestului, România este geografic mult mai în centrul Europei", a continuat oficialul.